ประกาศกรมการขนส่งทางบก เรื่อง  หลักเกณฑ์ วิธีการ และเงื่อนไขการผ่อนชำระภาษีค้างตามพระราชบัญญัติการขนส่งทางบก พ.ศ. 2522
(ฉบับที่ 2)

ประกาศกรมการขนส่งทางบก
ประกาศกรมการขนส่งทางบก
เรื่อง หลักเกณฑ์ วิธีการ
และเงื่อนไขการผ่อนชำระภาษีค้าง
ตามพระราชบัญญัติการขนส่งทางบก
พ.ศ. ๒๕๒๒
(ฉบับที่ ๒)[๑]
 

ตามที่ได้มีประกาศกรมการขนส่งทางบก
เรื่อง หลักเกณฑ์ วิธีการ
และเงื่อนไขการผ่อนชำระภาษีค้างตามพระราชบัญญัติการขนส่งทางบก พ.ศ. ๒๕๒๒
ประกาศ ณ วันที่ ๒๘ สิงหาคม ๒๕๔๖
เพื่อให้เจ้าของรถที่ค้างชำระภาษีสามารถขอผ่อนชำระภาษีที่ค้างกับนายทะเบียนไว้แล้ว
นั้น

โดยที่ปรากฏว่ายังมีเจ้าของรถซึ่งมีหน้าที่ตามกฎหมายที่จะต้องชำระภาษีที่ค้างต่อนายทะเบียนมิได้มาติดต่อขอชำระภาษีที่ค้างกับนายทะเบียน
โดยเฉพาะอย่างยิ่ง ผู้ถือกรรมสิทธิ์ที่มีรถค้างชำระภาษีจำนวนหลายคันหรือมีภาษีค้างชำระเป็นเงินจำนวนมาก
ดังนั้น
เพื่อเป็นการอำนวยความสะดวกและแบ่งเบาภาระในการชำระภาษีให้แก่ผู้ถือกรรมสิทธิ์ยิ่งขึ้น
อาศัยอำนาจตามความในมาตรา ๘๖/๓ วรรคสอง แห่งพระราชบัญญัติการขนส่งทางบก พ.ศ. ๒๕๒๒ แก้ไขเพิ่มเติมโดยพระราชบัญญัติการขนส่งทางบก (ฉบับที่ ๑๐) พ.ศ. ๒๕๔๖ และมาตรา ๕ แห่งพระราชบัญญัติการขนส่งทางบก (ฉบับที่
๑๐) พ.ศ. ๒๕๔๖
อธิบดีกรมการขนส่งทางบกจึงออกประกาศกำหนดหลักเกณฑ์ วิธีการ
และเงื่อนไขการผ่อนชำระภาษีค้างตามพระราชบัญญัติการขนส่งทางบก พ.ศ. ๒๕๒๒ (ฉบับที่ ๒) ไว้ดังต่อไปนี้

ข้อ ๑ ผู้ขอผ่อนชำระภาษีตามประกาศนี้
ต้องเป็นผู้ถือกรรมสิทธิ์หรือผู้ครอบครองรถตามที่ปรากฏชื่อทางทะเบียนที่มีรถค้างชำระภาษีจำนวน
๒๐ คันขึ้นไป หรือมีภาษีค้างเป็นจำนวนตั้งแต่ ๕๐,๐๐๐ บาทขึ้นไป

ข้อ ๒ ให้ผู้ขอผ่อนชำระภาษียื่นแสดงความจำนงขอผ่อนชำระภาษีค้าง
ณ หน่วยงานกรมการขนส่งทางบกที่รถนั้นอยู่ในความรับผิดชอบพร้อมด้วยหลักฐาน ดังนี้
๒.๑
ภาพถ่ายบัตรประจำตัวประชาชนหรือภาพถ่ายหนังสือรับรองการจดทะเบียนนิติบุคคล
กรณีผู้ขอผ่อนชำระภาษีเป็นนิติบุคคล
๒.๒ หนังสือมอบอำนาจ กรณีผู้ขอผ่อนชำระภาษีไม่ได้มาดำเนินการด้วยตนเอง
๒.๓
บัญชีรถที่ค้างชำระภาษีทั้งหมดที่ขอใช้สิทธิผ่อนชำระ

ข้อ ๓ หลักเกณฑ์และเงื่อนไขการผ่อนชำระภาษีค้าง
๓.๑
ผู้ขอผ่อนชำระภาษีจะต้องทำความตกลงผ่อนชำระภาษีค้างเป็นหนังสือต่อนายทะเบียนที่รถนั้นอยู่ในความรับผิดชอบตามแบบที่กรมการขนส่งทางบกกำหนด
๓.๒
จำนวนเงินภาษีที่ขอผ่อนชำระให้เฉลี่ยเป็นรายงวดทุก ๆ สามเดือน
และผ่อนชำระได้เป็นเวลาไม่เกิน ๕ ปี โดยแต่ละงวดต้องชำระไม่ต่ำกว่า ๕๐,๐๐๐ บาท เว้นแต่งวดสุดท้ายอาจจะชำระต่ำกว่า ๕๐,๐๐๐
บาท ได้
๓.๓ ผู้ขอผ่อนชำระภาษีค้างบางส่วนในวันที่ทำความตกลงหรือภายใน
๑๕ วัน นับแต่วันที่ได้ทำความตกลง ตามจำนวนเงินที่ต้องชำระในแต่ละงวด แต่ไม่ต่ำกว่า
๕๐,๐๐๐ บาท
๓.๔ การชำระเงินบางส่วนและการผ่อนชำระภาษีแต่ละงวด
ผู้ขอผ่อนชำระภาษีต้องจัดทำบัญชีรถที่ขอชำระภาษีค้างแนบมาด้วย
และต้องชำระภาษีค้างทั้งหมดเป็นรายคันให้เสร็จสิ้นในแต่ละงวด
๓.๕ การขอผ่อนชำระภาษีที่ไม่เป็นไปตามที่กำหนดในข้อ
๓.๒ หรือข้อ ๓.๓
หรือการขอเปลี่ยนแปลงข้อตกลงให้แตกต่างไปจากหนังสือขอผ่อนภาษีประจำปีที่ค้างชำระที่ได้ทำความตกลงไว้
จะต้องขอความเห็นชอบจากกรมการขนส่งทางบกพิจารณาอนุญาตเป็นราย ๆ ไป
๓.๖
หากผู้ขอผ่อนชำระภาษีผิดนัดไม่ผ่อนชำระภาษีติดต่อกันตั้งแต่สองงวดขึ้นไป
ผู้ขอผ่อนชำระภาษีหมดสิทธิผ่อนชำระและต้องชำระภาษีที่ค้างอยู่ทั้งหมดในคราวเดียวกัน
เว้นแต่นายทะเบียนที่รถนั้นอยู่ในความรับผิดชอบจะพิจารณาเห็นว่าผู้ขอผ่อนชำระภาษีมีเหตุผลและความจำเป็น
จึงอนุญาตให้ผ่อนชำระภาษีต่อไปได้
การผิดนัดไม่ผ่อนชำระภาษีติดต่อกันตั้งแต่สองงวดขึ้นไป
หรือผิดนัดไม่ผ่อนชำระภาษีงวดสุดท้ายเป็นเวลาเกินสามเดือนขึ้นไป
ให้นายทะเบียนมีอำนาจไม่รับดำเนินการทางทะเบียนใด ๆ
เกี่ยวกับรถคันที่ผู้ขอผ่อนชำระภาษียังมิได้ชำระภาษีที่ค้างครบถ้วน
เว้นแต่การแจ้งไม่ใช้รถ

ข้อ ๔ ผู้ขอผ่อนจะต้องชำระภาษีในแต่ละงวด ณ
หน่วยงานกรมการขนส่งทางบกที่ผู้ขอผ่อนชำระภาษีได้ทำความตกลงผ่อนชำระภาษีที่ค้างไว้เท่านั้น

ทั้งนี้ ตั้งแต่วันที่ ๑๕ มกราคม
๒๕๔๗ เป็นต้นไป


ประกาศ ณ วันที่ ๑๕
มกราคม พ.ศ. ๒๕๔๗
ปิยะพันธ์ จัมปาสุต
อธิบดีกรมการขนส่งทางบก


มยุรี/พิมพ์
๑๖ สิงหาคม ๒๕๔๗
สุนันทา/ปาลิน/ตรวจ
๒๔ สิงหาคม ๒๕๔๗

โชติกานต์/ปรับปรุง
๑๕
พฤษภาคม ๒๕๕๘

[๑] ราชกิจจานุเบกษา เล่ม ๑๒๑/ตอนพิเศษ
๖๘ ง/หน้า ๑๖/๒๓
มิถุนายน ๒๕๔๗